text: РЕГЛАМЕНТ ЗА ИЗПЪЛНЕНИЕ (ЕС) № 1113/2014 НА КОМИСИЯТА
  от 16 октомври 2014 година
  за установяване на формата и техническите подробности за нотификация, посочена в членове 3 и 5 от Регламент (ЕС) № 256/2014 на Европейския парламент и на Съвета, и за отмяна на Регламенти (ЕО) № 2386/96 и (ЕС, Евратом) № 833/2010 на Комисията
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 256/2014 на Европейския парламент и на Съвета от 26 февруари 2014 г. относно нотифицирането до Комисията на инвестиционните проекти в областта на енергийната инфраструктура в Европейския съюз, за замяна на Регламент (ЕС, Евратом) № 671/2010 и за отмяна на Регламент (ЕО) № 736/96 на Съвета (1), и по-специално член 7 от него,
  като има предвид, че:
  (1)
  С цел да бъдат събрани сравними данни и да се опрости докладването от държавите членки или техните упълномощени институции или органи, посочени в член 3 от Регламент (ЕС) № 256/2014, нотификациите, които трябва да бъдат направени, следва да бъдат стандартизирани чрез използване на отчетни таблици. Поради това следва да се приемат разпоредбите относно формата и другите технически подробности за нотифициране на данните и информацията.
  (2)
  След отмяната на Регламент (ЕО) № 736/96 на Съвета (2) с Регламент (ЕС) № 256/2014, Регламент (ЕО) № 2386/96 на Комисията (3) също следва да бъде отменен.
  (3)
  След отмяната на Регламент (ЕС, Евратом) № 617/2010 на Съвета (4) от Съда на Европейския съюз (5), Регламент (ЕС, Евратом) № 833/2010 Комисията (6) следва също да бъде отменен с настоящия регламент,
  ПРИЕ НАСТОЯЩИЯ РЕГЛАМЕНТ:
  Член 1
  Формата и техническите подробности за нотификацията до Комисията на данни и информация относно инвестиционните проекти в областта на енергийната инфраструктура, посочени в членове 3 и 5 от Регламент (ЕС) № 256/2014, са установени в приложението към настоящия регламент.
  Член 2
  Регламенти (ЕО) № 2386/96 и (ЕС, Евратом) № 833/2010 се отменят.
  Член 3
  Държавите членки осигуряват съгласуваност на статистическата информация, докладвана въз основа на образеца в приложението и статистическата информация, докладвана съгласно Регламент (ЕО) № 1099/2008 относно статистиката за енергийния сектор.
  Член 4
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко в държавите членки в съответствие с Договорите.
  Съставено в Брюксел на 16 октомври 2014 година.